Source: https://nyiregyhazitorvenyszek.birosag.hu/sajtokozlemeny/20200624/embercsempeszes-es-lopasok-miatt-itelt-el-birosag-egy-ukran-ferfit
Timestamp: 2020-07-05 01:18:20
Document Index: 17511002

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Embercsempészés és lopások miatt ítélt el a bíróság egy ukrán férfit | Nyíregyházi Törvényszék
Embercsempészés és lopások miatt ítélt el a bíróság egy ukrán férfit
Megjelenés ideje: 2020. június 24., 08:02
A Kisvárdai Járásbíróság a mai napon megtartott előkészítő ülésen N.O. vádlottat 1 rendbeli embercsempészés bűntette, 5 rendbeli lopás bűntette és 2 rendbeli lopás bűntettének kísérlete miatt - halmazati büntetésként – 5 év börtönbüntetésre ítélte és 5 évre kiutasította Magyarország területéről.
A tényállás szerint az ukrán állampolgár vádlott – ezidáig ismeretlen társaival együtt - segítséget nyújtottak hat afgán állampolgárnak abban, hogy őket több országon keresztül átcsempészve Németországba juttassanak. N.O. ismeretlen társai Kijevben elszállásolták az afgánokat, akiket onnan az ukrán-magyar határhoz szállították, majd 2019. április 11. napján a Tiszán egy csónakban átutaztatták Magyarország területére. Ott N.O. vette át a hat főt, és gyalogosan tovább kísérte őket Magyarország felé, azonban útközben a Záhonyi Hatérrendészeti Kirendeltség járőrei elfogták őket. A hat afgán állampolgárt egy másik személy vitte volna tovább Németországba.
Az afgán állampolgárok fejenként 14-15 ezer dollárt fizettek az embercsempészésben közreműködőknek.
A fentieken túl I. rendű N.O. vádlott – a szintén ukrán állampolgárságú II. rendű H.M. vádlottal együtt - 2019. február 21-én éjfél körül Ukrajnából Magyarországra utazott, ahol egy kisvárdai mobiltelefonos-szaküzlet bejárati ajtaját felfeszítve bement az épületbe, és onnan 5 db mobiltelefont és 2 db táblagépet vittek el, majd távoztak Ukrajnába.
2019. április 5-én az esti órákban a két férfi ismét Magyarországra utazott és egy nyíregyházi motorkerékpár kereskedés bejárati ajtaját próbálták feszítővassal kinyitni, de nem jártak sikerrel.
A vádlottak ezután megláttak egy tőlük néhány méterre parkoló motorkerékpárt, amiről levágták a lakatot, azonban nem tudták beindítani a motort, így azt végül egy kereszteződésben hagyták és elmenekültek a helyszínről.
2018. december 7. és 2019. február 6. napja között több kerékpár mellett csónakmotort, motorkerékpárt és egy fűnyírót is eltulajdonítottak kerékpárüzletekből, lakóházakból. Végül 2019. március 7-én egy számítástechnikai szaküzletbe is bementek, ahonnan 3 db laptopot, és 1 db fejhallgatót vittek magukkal.
A két ukrán állampolgárságú vádlott cselekményükkel összesen 7.343.291 forint kárt okozott.
I.rendű N.O. vádlott a bíróság előtt a cselekmények elkövetését maradéktalanul beismerte, megbánta, így lehetőség volt arra, hogy a bíróság előkészítő ülésen hozzon ítéletet.
A bíróság döntését az ügyészség tudomásul vette, míg a vádlott és védője 3 nap gondolkodási időt tartottak fenn, így az nem jogerős.
II. rendű vádlott jelenleg ismeretlen helyen tartózkodik, ezért vele szemben távollevő terhelttel szembeni eljárásban, tárgyaláson fejeződik be az ügy.